Átadták a Cziffra Fesztivál Országos Zongoraversenyének díjait - Montázsmagazin
Írta: Weninger Erzsébet | 2016. nov 10. | Kultúra | 0 |
November 5-én este 7 órakor, Cziffra György 95. születésnapján ünnepélyes keretek között adták át a Cziffra Fesztivál első alkalommal megrendezett országos zongoraversenyének díjait a MOM Kulturális Központ Színháztermében.
Cziffra zongoraverseny – fotó: Kleb Attila
A 2016. október 30. és november 4. között zajlott zongoraverseny első díját Varga Gergő Zoltán, a második díjat osztva Boros Tekla és Rigó Ronald kapta. A zsűri harmadik díjat nem adott ki. A legjobb Dubrovay László mű előadásáért járó különdíjat is osztva kapta Tóth Kamilla és Varga Gergő Zoltán. A Cziffra Fesztivál és az Opera zongoraterem különdíját Barbarics Csanád érdemelte ki. A díjátadó gálaesten felléptek a díjazottak, és megemlékeztek Cziffra György születésnapjáról.
„Nagy öröm számomra, hogy a verseny folyamán sikerült igazán egyéni gondolkodásmóddal megáldott ifjú tehetségeket díjazni” – mondta Balázs János művészeti vezető.
A repertoár igen sokszínű volt: kuriózum, hogy kötelezően mindenkinek elő kellett adnia egy Cziffra György által készített átiratot, valamint egy Dubrovay László-művet, utóbbiért különdíj is járt. A kötelező anyag emellett Liszt-, Chopin-, Mozart-, Beethoven- művekből, valamint egy francia szerző alkotásából állt. A verseny valamennyi fordulója nyilvános volt a MOM Kulturális Központban.
A több százezer forintos díjak mellett több magyarországi intézmény – fesztivál, koncertszervező – ajánlott fel különdíjakat a díjnyertes művészeknek, illetve számos koncertmeghívást is kaptak a díjazottak. A versenyzőknek az Opera Zongoraterem egy Steinway B modell hangversenyzongorát biztosított.
A jövő évi Cziffra Fesztivál programja is nyilvános már: ezen az alapító Balázs János mellett olyan nagy művészek lépnek majd színpadra, mint Fazil Say, Rost Andrea, Mischa Maisky, a Liszt Ferenc Kamarazenekar, a Virtuózok felfedezettje, Boros Misi, illetve a világzene közismert alakja, Lajkó Félix.
További információ a Cziffra Fesztivál weboldalán olvasható.
Fotó: Szőllősi Mátyás, Kleb Attila
Előző Jacques-Yves Cousteau – A mélység kalandora
Következő Megemlékezés Kecskeméten Katona József születésének évfordulóján
Bridging Europe – Európai Hidak művészeti fesztivál